
Titlul I

DISPOZIŢII GENERALE 

Articolul 1. Statutul juridic al instanţelor judecătoreşti militare

Parte componentă a sistemului judecătoresc, instanţele judecătoreşti militare sînt instanţe judecătoreşti specializate care înfăptuiesc justiţia, în modul stabilit de lege, asupra militarilor şi colaboratorilor care îndeplinesc serviciul special. 

[Art.1 modificat prin Legea nr.262-XV din 15.07.04, în vigoare 06.08.04] 

  

Articolul 2. Baza juridică a organizării instanţelor judecătoreşti militare

Organizarea, modul de activitate şi competenţa instanţelor judecătoreşti militare sînt definite în Constituţie, în legile: privind organizarea judecătorească; cu privire la statutul judecătorului; cu privire la Curtea Supremă de Justiţie, precum şi în codurile: penal; de procedură penală; civil; de procedură civilă, în prezenta lege şi în alte acte normative. 

  

Articolul 3. Sarcinile instanţelor judecătoreşti militare

Instanţele judecătoreşti militare înfăptuiesc justiţia pentru a proteja de orice atentat securitatea statului, capacitatea de luptă şi de apărare a forţelor lui armate, drepturile şi libertăţile militarilor. 

  

Articolul 4. Competenţa instanţelor judecătoreşti militare 

(1) Instanţele judecătoreşti militare judecă în primă instanţă cauzele privind infracţiunile săvîrşite de categoriile de persoane nominalizate la art.37 din Codul de procedură penală. 

(2) Instanţele judecătoreşti militare, pe lîngă cauze penale, judecă şi cauzele civile ale unităţilor militare, ale persoanelor fizice şi juridice privind repararea prejudiciului material cauzat prin infracţiuni militare. 

[Art.4 modificat prin Legea nr.262-XV din 15.07.04, în vigoare 06.08.04] 

[Art.4 modificat prin Legea nr.543-XV din 12.10.2001] 

[Art.4 modificat prin Legea nr.754-XIV din 23.12.99]

 

Titlul II

SISTEMUL INSTANŢELOR JUDECĂTOREŞTI MILITARE

 

Capitolul 1

DISPOZIŢII GENERALE 

Articolul 5. Sistemul instanţelor judecătoreşti militare

Din sistemul instanţelor judecătoreşti militare fac parte: 

1) judecătoriile militare; 

2) colegiile Curţii de Apel şi colegiile Curţii Supreme de Justiţie. 

  

Articolul 6. Înfăptuirea justiţiei

Instanţele judecătoreşti militare înfăptuiesc justiţia la sediile lor. Se poate dispune, din motive temeinice, ca judecata să se desfăşoare la sediile altor instanţe judecătoreşti din teritoriu. 

  

Articolul 7. Judecarea cauzelor 

(1) Cauzele sînt judecate de completul de judecată al judecătoriei militare în modul prevăzut de lege - personal de către un judecător sau în complet de cel puţin trei judecători. 

(2) În instanţă de apel şi în instanţă de recurs cauzele se judecă de un complet format din trei judecători ai instanţei respective. 

  

Articolul 8. Pronunţarea hotărîrilor

Instanţele judecătoreşti militare pronunţă hotărîri în conformitate cu legislaţia în vigoare.

 

Capitolul 2

JUDECĂTORIA MILITARĂ 

Articolul 9. Judecătoria militară 

(1) Judecătoria militară funcţionează în municipiul Chişinău. 

(2) În circumscripţia judecătoriei militare sînt cuprinse toate raioanele, oraşele, municipiile republicii. 

(3) În caz de necesitate, se pot institui, conform legii, şi alte judecătorii militare cu circumscripţii, stabilite prin actul legislativ prin care se vor institui judecătoriile militare respective. 

  

Articolul 10. Competenţa judecătoriei militare

Judecătoria militară examinează cauzele şi soluţionează cererile date prin lege în competenţa ei. 

  

Articolul 11. Stabilirea numărului de judecători militari

Numărul de judecători militari din Judecătoria Militară se aprobă de către Parlament, la propunerea Consiliului Superior al Magistraturii, în baza avizului dat de Ministerul Justiţiei. 

[Art.11 în redacţia Legii nr.191-XV din 08.05.03, în vigoare 31.05.03] 

  

Articolul 12. Structura şi statul de funcţii al aparatului judecătoriei militare

Structura şi statul de funcţii al aparatului judecătoriei militare se stabilesc de către Ministerul Justiţiei de comun acord cu Ministerul Apărării. 

  

Articolul 13. Conducerea judecătoriei militare 

(1) Judecătoria militară este condusă de un preşedinte numit în funcţie de către Preşedintele Republicii Moldova la propunerea Consiliului Superior al Magistraturii. 

(2) În absenţa preşedintelui judecătoriei, atribuţiile acestuia sînt exercitate de un judecător numit de preşedinte. 

[Art.13 modificat prin Legea nr.191-XV din 08.05.03, în vigoare 31.05.03] 

  

Articolul 14. Competenţa preşedintelui judecătoriei militare

Preşedintele judecătoriei militare: 

a) judecă procesele şi prezidează şedinţele de judecată, distribuie judecătorilor spre judecare cauzele în materie administrativă, civilă, penală şi de altă natură; 

b) constituie complete de judecată pentru judecarea unor anumite cauze, distribuie judecătorilor alte sarcini; 

c) conduce activitatea de generalizare a practicii judiciare şi de ţinere la zi a statisticii judiciare; 

d) numeşte şi eliberează din funcţie angajaţi ai aparatului judecătoriei militare, cu excepţia executorilor judecătoreşti; 

e) conduce activitatea aparatului judecătoriei; 

f) organizează munca de perfecţionare a judecătorilor şi a funcţionarilor din aparatul judecătoriei; 

f1) exercită controlul asupra întocmirii şi afişării, în termenul stabilit de norma procesuală, a informaţiei privind cauzele fixate pentru judecare, inclusiv obiectul acestora;

g) exercită alte atribuţii prevăzute de lege. 

[Art.14 completat prin Legea nr.258-XVI din 29.11.2007, în vigoare 22.04.2008]  

 

[Art.15 exclus prin Legea nr.191-XV din 08.05.03, în vigoare 31.05.03]

 

Capitolul 3

CURTEA DE APEL 

Articolul 16. Colegiile Curţii de Apel 

(1) În Curtea de Apel cauzele militare sînt judecate, după caz, de către colegiul penal şi cel civil. 

(2) Preşedinţii colegiilor desemnează judecătorii în a căror competenţă intră judecarea cauzelor militare. 

  

Articolul 17. Competenţa colegiilor Curţii de Apel

Colegiile Curţii de Apel: 

a) judecă în primă instanţă cauzele militare date în competenţa lor prin lege; 

b) judecă apelurile declarate împotriva hotărîrilor pronunţate în primă instanţă de judecătoria militară; 

c) judecă recursurile declarate împotriva hotărîrilor pronunţate de judecătoria militară, precum şi în alte cauze prevăzute de lege; 

d) judecă în limita competenţei lor cauzele militare supuse căilor extraordinare de atac; 

e) generalizează practica judiciară, analizează statistica judiciară exercită alte atribuţii conform legii.

 

Titlul III

STATUTUL MAGISTRAŢILOR MILITARI 

Articolul 18. Judecătorii militari 

(1) Judecătorii militari au calitatea de magistraţi şi fac parte din corpul magistraţilor. 

(2) Condiţiile speciale vizînd numirea, avansarea în funcţie şi inamovibilitatea judecătorilor militari, reglementările referitoare la drepturile şi îndatoririle magistraţilor şi răspunderea lor disciplinară pentru îndeplinirea îndatoririlor de serviciu, prevăzute în Legea privind organizarea judecătorească şi în Legea cu privire la statutul judecătorului, sînt aplicate conform legislaţiei în vigoare şi judecătorilor militari. 

  

Articolul 19. Cerinţe suplimentare pentru numirea judecătorilor militari 

(1) Poate fi numit judecător militar persoana care întruneşte condiţiile prevăzute de Legea cu privire la statutul judecătorului şi are calitatea de ofiţer activ. 

(2) Persoanelor care nu au calitatea de ofiţer activ li se atribuie grade militare. 

  

Articolul 20. Inamovibilitatea judecătorilor militari

Judecătorii militari numiţi în condiţiile prezentei legi sînt inamovibili şi inviolabili în conformitate cu legea. Ei nu pot fi cercetaţi, reţinuţi sau arestaţi fără avizul Consiliului Superior al Magistraturii. 

  

Articolul 21. Răspunderea disciplinară a magistraţilor militari

Comiterea de către magistraţii militari a unor abateri disciplinare în legătură cu îndeplinirea atribuţiilor atrage răspunderea acestora în condiţiile şi după procedurile prevăzute de Legea privind organizarea judecătorească şi Legea cu privire la statutul judecătorului. 

  

Articolul 22. Condiţii suplimentare de asigurare a magistraţilor militari 

(1) Magistraţii militari sînt militari activi şi au toate drepturile şi obligaţiunile ce decurg din această calitate. 

(2) Salarizarea şi alte drepturi cuvenite personalului militar şi civil al instanţelor judecătoreşti militare se asigură de Ministerul Apărării în conformitate cu legislaţia în vigoare şi cu reglementările referitoare la drepturile materiale de care beneficiază militarii activi. 

(3) Acordarea de grade militare şi avansarea în grad a magistraţilor militari se reglementează de legislaţia în vigoare referitoare la militari. 

(4) Ofiţerilor din rîndul magistraţilor militari care au lucrat fără întrerupere în instanţe judecătoreşti, în organe de anchetă şi în procuratură sau care au fost aleşi în organele de stat vechimea în muncă în aceste instanţe li se include în stagiul militar şi se calculează în conformitate cu legislaţia în vigoare referitoare la militari. 

[Art.22 modificat prin Legea nr.447-XVI din 28.12.2006, în vigoare 13.04.2007]

  

Articolul 23. Ţinuta vestimentară a magistraţilor militari

În şedinţele de judecată magistraţii militari sînt obligaţi să poarte mantie judecătorească.

 

Titlul IV

ALTE ASPECTE ALE ORGANIZĂRII INSTANŢELOR 

JUDECĂTOREŞTI MILITARE 

Articolul 24. Structura aparatului judecătoriei militare 

(1) Judecătoria militară are cancelarie, arhivă, serviciu documentare, serviciu administrativ şi serviciu de pază militară. 

(2) Activitatea cancelariei şi a arhivei este reglementată de Legea privind organizarea judecătorească. 

  

Articolul 25. Executarea hotărîrilor instanţelor judecătoreşti militare

Hotărîrile instanţelor judecătoreşti militare privind urmărirea patrimoniului, precum şi alte hotărîri judiciare, sînt puse în executare prin intermediul executorilor judecătoreşti. 

[Art.25 modificat prin Legea nr.191-XV din 08.05.03, în vigoare 31.05.03] 

  

Articolul 26. Paza militară 

(1) Judecătoria militară dispune de un serviciu de pază militară pus la dispoziţia sa de Ministerul Apărării în mod gratuit. Necesarul personalului de pază militară se stabileşte de către Ministerul Justiţiei şi Ministerul Apărării, de comun acord. 

(2) Paza militară este subordonată preşedintelui judecătoriei militare. 

(3) Paza sediului judecătoriei militare se asigură de către Ministerul Apărării. 

  

Articolul 27. Asigurarea activităţii instanţei judecătoreşti militare

Crearea de condiţii pentru activitatea conformă a instanţelor judecătoreşti militare, asigurarea lor tehnico-materială şi financiară se efectuează de către Ministerul Apărării de comun acord cu Ministerul Justiţiei şi autorităţile administraţiei publice locale din contul mijloacelor alocate de Guvern în aceste scopuri. 

  

Articolul 28. Ştampila judecătoriei militare

Judecătoria militară este persoană juridică, are ştampilă cu imaginea Stemei de Stat şi cu denumirea sa. 

  

Articolul 29. Relaţii internaţionale

Judecătoria militară întreţine relaţii oficiale cu instanţe similare din alte ţări, în modul stabilit de legislaţie.

 

Titlul V

DISPOZIŢII FINALE 

Articolul 30
Prezenta lege intră în vigoare la data publicării. 

  

Articolul 31
Se abrogă Hotărîrea Parlamentului nr.1150-XII din 4 august 1992 despre aprobarea Regulamentului cu privire la tribunalele militare.

